钦定古今图书集成/理学汇编/文学典/第109卷 > 魏裳
## 钦定古今图书集成/理学汇编/文学典/第109卷 > 魏裳

按《蒲圻县志》，裳字顺甫，从仲父游太学，则已读《周礼》
《左氏》《国语》及唐李、杜名家言矣。居恒谓生当以三尺
素豪于古人间，安能伊吾学官语耶？十六试诸生高
等。是时廖太史鸣吾家居觞诸生，而太史雅自负，博
而辨，又贵倨也。所引说经史，连柱诸生口，独裳避席，
奏对不穷。又所请益，时时出其表。太史自失曰：“何物
少年，乃尔足三冬耶？”诸生亦大喜，谓：“阿游胡渠使五
鹿少府折角也。”盖又十馀年而举乡试，又四年而成
进士，授刑部山西司主事。请急归，复守故官，始与王
元美及李于鳞辈游，而好为古文词。裳自以才不称
诸子，益自刻苦。昼从曹中治司空城，旦小閴即开卷，
非夜分弗释也。而会母李恭人疾，裳废寝食，而侍者
月馀，搏颡吁天者无数，以是亦羸困，而李恭人竟不
起。裳痛哭不欲生，一夕亦绝旦而苏。时同年李师孟、
吴明卿视之，裳张目谓曰：“得从先恭人地下，无恨，以
后事累二子。”二子曰：“咄嗟！不有翁在耶？”裳乃稍稍就
粥饮，杖而起。服除，当补官，三月馀不报。人或谓裳不
当有所造请耶？裳笑曰：“我一款段马，不数步而僵且
归矣，亦不知何门可造请。”久之，复补山西司。裳凡三
为其司主事，同舍郎皆后进据其上，而其于推案文
法无害，咸拱手矣。已，稍迁员外郎、郎中，最后为济南
知府。时于鳞已弃官里居，一切谢客。裳三及门而不
见，以一苍头报谢。人或谓曰：“与若部民，胡倨也？”裳益往候之，于鳞不自得，乃出饮，谈诗甚懽。裳性高简，亡
所过从，所过从必于鳞，以是竟其任。时或谓裳文章，
士心易之。然其为刑部，甫莅事而宽大。同参议狱，争
于其长，及执政，莫能难也。决大狱江左，察其情，稍有
间者，即为《谳语》著于牍，以授御史，故于守济南益敏
练有声。是时，寇蜂起齐、鲁间，裳画策诱诛其渠率数
人，而散其党使归耕，曰：“汝第为善，不汝让也。”所属邑
独章丘腴，而其人最苦徭赋，则皆为豪所侵。裳奋身
往，悉逮豪寘之理，于是伏田尽出，而小户大，要得足
食，无困徭矣。于是裳以最满，迁为山西按察司副使，
分巡冀南道。裳为济南，三岁，所得台史荐凡六，最后
一不当其意，竟以指摘去副使归，久之，有外艰，而其
毁加于哭李恭人时，汪伯玉镇楚，念欲构楚史，不就，
亡能当之者以聘。裳既服除，乃即家开局，集诸郡邑
博士掌故，手裁定之，而先上其草伯玉。伯玉读叙传
杂论而喜曰：“班、荀俦也。”所为《楚史》凡七十六卷，数十
万言。而是时楚人何某亦为《楚史》成，俱上之台。或言
二史当合者，裳意不怿，曰：“五色有可合也者，而淄白
不可合毋已，则宁箧吾史乎？”及裳疾所繇心血耗，则
以《楚史》故。既属纩，谓其次子彬如曰：“数尽矣夫！吾诗
与文孰传哉？其属之元美。”遂瞑，得年五十八。裳为人
温温长者，湛于濂、洛之学，志在力行，而性特介，于取
予，辨毫发不苟。所善如于鳞、明卿及吴兴徐子与裳，
皆兄事之，所最庄事者于鳞。裳所习自经典、性理、子
史、诸天官、卜筮、龟䇲、地理家言，靡不精究。其诗最善
近体，沈郁劲壮，有河朔风，文尤精峭，古法森森，不尚
藻饰。所著有《云山堂集》。子朴如，中嘉靖辛酉乡试，官
至征江守。次子彬如，万历壬辰岁荐，官耒阳教谕。孙
说，中万历戊戌进士，官户部侍郎，裳以孙说，赠如其
官。